Κανονισμός (ΕΚ) αριθ. 1243/2002 της Επιτροπής

της 10ης Ιουλίου 2002

για λεπτομέρειες εφαρμογής του κανονισμού (ΕΚ) αριθ. 2200/96 του Συμβουλίου όσον αφορά την κατ' αποκοπή ενίσχυση για τα φουντούκια που συγκομίζονται κατά τη διάρκεια της περιόδου εμπορίας 2001/02

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) 545/2002(2), και ιδίως το άρθρο 55,

Εκτιμώντας τα ακόλουθα:

(1) Για να αντιμετωπιστούν οι ιδιαίτερα δύσκολες συνθήκες της αγοράς στον τομέα των φουντουκιών, χορηγείται κατ' αποκοπή ενίσχυση για το έτος εμπορίας 2001/02.

(2) Σύμφωνα με τους στόχους της κοινής οργάνωσης αγοράς, η εν λόγω ενίσχυση χορηγείται σε οργανώσεις παραγωγών που έχουν αναγνωριστεί δυνάμει του κανονισμού (ΕΟΚ) αριθ. 1035/72 του Συμβουλίου(3), όπως τροποποιήθηκε τελευταία από τον κανονισμό (ΕΚ) αριθ. 1363/95 της Επιτρπής(4), ή του κανονισμού (ΕΚ) αριθ. 2200/96. Για να αξιοποιηθούν τα αποτελέσματα που παράγονται από τα ήδη εφαρμοζόμενα ειδικά μέτρα, η εν λόγω ενίσχυση χορηγείται μόνο εφόσον οι προαναφερθείσες οργανώσεις παραγωγών εφαρμόζουν, για το 2001, είτε σχέδιο βελτίωσης της ποιότητας κατά την έννοια του άρθρου 14 στοιχείο δ) του κανονισμού (ΕΟΚ) αριθ. 1035/72 ή επιχειρησιακό πρόγραμμα σύμφωνα με τον κανονισμό (ΕΚ) αριθ. 2200/96.

(3) H έναρξη της περιόδου εμπορίας πρέπει να τροποποιηθεί για να ληφθεί υπόψη η πραγματική συγκομιδή των φουντουκιών, χωρίς ωστόσο να αποκλεισθούν από το πεδίο εφαρμογής της ενίσχυσης τα προϊόντα που προσκόμισαν οι παραγωγοί που προσχώρησαν στις οργανώσεις μεταξύ 1ης και 31ης Αυγούστου 2001.

(4) Για να διασφαλιστεί ότι καταβάλλεται η ενίσχυση που οφείλεται στους δικαιούχους, πρέπει να καθοριστούν οι ημερομηνίες για την υποβολή των αιτήσεων από τις οργανώσεις παραγωγών, καθώς και για την πληρωμή της ενίσχυσης από τις αρμόδιες αρχές.

(5) Εφόσον η ενίσχυση χορηγείται στους παραγωγούς φουντουκιών, η ενίσχυση που εισπράττεται από την οργάνωση παραγωγών πρέπει να καταβληθεί στο ακέραιο στους παραγωγούς, παρόλο που η οργάνωση παραγωγών δύναται να παρακρατήσει ένα ποσό για τις δαπάνες διαχείρισης.

(6) Για λόγους αποτελεσματικότητας του συστήματος της κατ' αποκοπήν ενίσχυσης, θα πρέπει να καθοριστούν διαδικασίες ελέγχου και επιβολής κυρώσεων σε περίπτωση αχρεωστήτως καταβληθέντων ποσών.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η κατ' αποκοπή ενίσχυση των 15 ευρώ ανά 100 χιλιόγραμμα που αναφέρεται στο άρθρο 55 του κανονισμού (ΕΚ) αριθ. 2200/96 χορηγείται στις οργανώσεις παραγωγών που:

α) έθεσαν σε εφαρμογή το 2001 σχέδιο βελτιώσεως της ποιότητας και της εμπορίας σύμφωνα με το άρθρο 14 στοιχείο δ) του κανονισμού (ΕΟΚ) αριθ. 1035/72 και δεν είναι επιλέξιμες για επέκταση του εν λόγω σχεδίου σύμφωνα με τα άρθρα 1 και 2 του κανονισμού (ΕΚ) αριθ. 545/2002· ή/και

β) έχουν αναγνωρισθεί δυνάμει:

i) του άρθρου 13 του κανονισμού (ΕΚ) αριθ. 2200/96 και έθεσαν σε εφαρμογή κατά το 2001 σχέδιο δράσης, ή

ii) του άρθρου 11 του κανονισμού (ΕΚ) αριθ. 2200/96 και έθεσαν σε εφαρμογή κατά το 2001 επιχειρησιακό πρόγραμμα.

2. Για να δικαιούνται της ενισχύσεως αυτής, οι οργανώσεις των παραγωγών πρέπει να έχουν αναγνωρισθεί για την παραγωγή φουντουκιών.

Άρθρο 2

1. Η ενίσχυση που αναφέρεται στο άρθρο 1 χορηγείται για τα φουντούκια με κέλυφος που υπάγονται στον κωδικό ΣΟ 0802 21 00, υγιή, ανόθευτα, και σύμφωνα με τα συναλλακτικά ήθη, τα οποία παράγονται από τα μέλη της οργανώσεως των παραγωγών κατά τη διάρκεια της περιόδου εμπορίας 2001/02, προσκομίζονται στην οργάνωση των παραγωγών και αναλαμβάνονται από αυτή.

2. Θεωρούνται μέλη της οργάνωσης παραγωγών τα μέλη που ανήκαν στην οργάνωση παραγωγών στην αρχή της περιόδου εμπορίας 2001/02 και τα νέα μέλη που προσχώρησαν στην οργάνωση έως τις 31 Αυγούστου 2001.

3. Η περίοδος εμπορίας 2001/02 για τα φουντούκια αρχίζει την 1η Αυγούστου 2001 και περατώνεται στις 31 Ιουλίου 2002.

Άρθρο 3

1. Οι οργανώσεις παραγωγών υποβάλλουν αίτηση ενίσχυσης στις αρμόδιες αρχές έως τις 30 Σεπτεμβρίου 2002 για τις ποσότητες που έχουν παραχθεί κατά την περίοδο 2001/02, η οποία συνοδεύεται από τα δικαιολογητικά έγγραφα.

2. Τα κράτη μέλη καταβάλλουν την ενίσχυση στην οργάνωση παραγωγών έως τις 30 Νοεμβρίου 2002 το αργότερο.

3. Η ενίσχυση που εισπράττεται από την οργάνωση παραγωγών καταβάλλεται εντός 15 ημερών στο ακέραιο στους παραγωγούς, ανάλογα με τις ποσότητες που έχουν παραδοθεί από αυτούς. Η οργάνωση παραγωγών δύναται, ωστόσο, να παρακρατήσει κατ' ανώτατο όριο 2 % της αξίας της ενισχύσεως αυτής για να καλύψει τις διοικητικές δαπάνες που συνδέονται απευθείας με το μέτρο αυτό.

Άρθρο 4

1. Τα κράτη μέλη διενεργούν ελέγχους στα έγγραφα των οργανώσεων παραγωγών και στα δικαιολογητικά έγγραφα και επτόπιους ελέγχους όσον αφορά την ορθότητα των πληροφοριών που έχουν διαβιβαστεί.

2. Και οι δύο αυτοί έλεγχοι αφορούν όλες τις οργανώσεις παραγωγών που έχουν υποβάλλει αίτηση για κοινοτική ενίσχυση δυνάμει του κανονισμού αυτού. Οι έλεγχοι αφορούν, ιδίως, τη λογιστική κατάσταση των οργανώσεων παραγωγών, καθώς και την κατάσταση των αποθεμάτων φουντουκιών. Αυτά τα μέτρα ελέγχου μπορούν να πραγματοποιηθούν συγχρόνως ή να εξομοιωθούν με μέτρα ελέγχου που έχουν ήδη προβλεφθεί από τους κανονισμούς της Επιτρπής (ΕΟΚ) αριθ. 2159/89(5) και (ΕΚ) αριθ. 609/2001(6).

3. Τα κράτη μέλη διασφαλίζουν την τήρηση των όρων που θεσπίζονται στο άρθρο 3 παράγραφοι 1 και 2, καθώς και τη συμφωνία των πληροφοριών που έχουν παρασχεθεί από τις οργανώσεις παραγωγών κατά την υποβολή της αιτήσεως ενισχύσεως με τα στοιχεία που υποβάλλονται στα σχέδια βελτιώσεως ή/και στο επιχειρησιακό πρόγραμμα ή σχέδιο δράσης που αναφέρεται στο άρθρο 1 πρώτη παράγραφος.

Άρθρο 5

1. Ο δικαιούχος αχρεωστήτως καταβληθέντος ποσού επιστρέφει το διπλάσιο της αχρεωστήτως καταβληθείσας ή αιτούμενης ενίσχυσης, προσαυξημένης με τόκο που υπολογίζεται ανάλογα με το χρονικό διάστημα που παρήλθε μεταξύ της πληρωμής και της επιστροφής από το δικαιούχο, ιδίως όταν, σε περίπτωση ελέγχου που διενεργείται, σύμφωνα με το άρθρο 4, διαπιστώνεται ότι οι ποσότητες φουντουκιών που πραγματικά συγκομίσθηκαν όπως καθορίζεται στο άρθρο 2 παράγραφος 1:

α) είναι κατώτερες από εκείνες που αναγράφονται στην αίτηση ενισχύσεως·

β) περιλαμβάνουν φουντούκια που προέρχονται από μη επιλέξιμους παραγωγούς σύμφωνα με τον παρόντα κανονισμό.

Ωστόσο, η κύρωση που αναφέρεται στην πρώτη παράγραφο δεν εφαρμόζεται εφόσον ο δικαιούχος αποδείξει προς ικανοποίηση των αρμοδίων αρχών ότι οι διαπραχθείσες παρατυπίες δεν έγιναν εκ μέρους του εκ προθέσεως ή από σοβαρή αμέλεια. Στην περίπτωση αυτή, ο δικαιούχος υποχρεούται να επιστρέψει μόνο το αχρεωστήτως καταβληθέν ποσό προσαυξημένο με τους τόκους.

2. Το ύψος του επιτοκίου είναι εκείνο που εφαρμόζεται από το Ευρωπαϊκό Νομισματικό Ταμείο στις εργασίες του σε ευρώ, που δημοσιεύεται στην Επίσημη Εφημερίδα των Ευρωπαϊκών Κοινοτήτων, σειρά C, το οποίο ισχύει κατά την ημερομηνία του αχρεωστήτως καταβληθέντος ποσού, προσαυξημένο κατά τρεις ποσοστιαίες μονάδες.

3. Όταν η αχρεωστήτως καταβληθείσα ή αιτούμενη ενίσχυση που αναφέρεται στην παράγραφο 1 είναι ανώτερη από 120 % της οφειλομένης ενίσχυσης, ο δικαιούχος αποδίδει στο ακέραιο την καταβληθείσα σ' αυτόν κοινοτική ενίσχυση, προσαυξημένη με τους τόκους που αναφέρονται στην παράγραφο 1.

4. Τα ανακτηθέντα ποσά, καθώς και οι τόκοι, καταβάλλονται στον αρμόδιο οργανισμό πληρωμής και αφαιρούνται από τις δαπάνες που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων.

5. Σε περίπτωση ψευδούς δηλώσεως, που υποβλήθηκε εσκεμμένα ή από σοβαρή αμέλεια, η σχετική οργάνωση παραγωγών εξαιρείται της ενισχύσεως που προβλέπεται από τον κανονισμό αυτό.

6. Οι παράγραφοι 1 έως 5 εφαρμόζονται με την επιφύλαξη άλλων κυρώσεων που θα εφαρμοστούν σύμφωνα με το άρθρο 48 του κανονισμού (ΕΚ) αριθ. 2200/96.

Άρθρο 6

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Ιουλίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 279 της 21.11.1996, σ. 1.

(2) ΕΕ L 84 της 28.3.2002, σ. 1.

(3) ΕΕ L 118 της 20.5.1972, σ. 1.

(4) ΕΕ L 132 της 16.6.1995, σ. 1.

(5) ΕΕ L 207 της 19.7.1989, σ. 19.

(6) ΕΕ L 90 της 30.3.2001, σ. 4.